钦定古今图书集成/明伦汇编/氏族典/第266卷 > 王景
## 钦定古今图书集成/明伦汇编/氏族典/第266卷 > 王景

按《宋史王景传》，“景，莱州掖人。善骑射，不事生业，结里
中恶少为群盗。梁将王檀镇滑台，以景隶麾下。庄宗入汴，景来降，累迁奉圣都虞候。晋祖天福初，授相州
刺史。少帝幸澶渊，景与高行周等大破契丹众于戚
城，拜横海军节度。汉乾祐初，加同平章事。周祖微时
与景善，及即位，加兼侍中。景起身行伍，素无智略，然”
临政不尚刻削。广顺初，入朝，民数百人遮道留之不
获，有截景马镫者。俄以景为护国军节度。岁馀，迁镇
凤翔。世宗即位，加兼中书令。恭帝即位，进封凉国公。
宋初，加太保，封太原郡王。四年卒，赠太傅，谥元靖。初，
景之奔晋也，妻坐戮，二子逃，获免。晋祖待之厚，赏赐
万计。尝问景所欲，对曰：“臣昔为卒，屡过官妓侯小师
家，意甚慕之。今妻被诛，诚得小师为妻足矣。”晋祖大
笑，即以小师赐景，后封楚国夫人。侯氏尝盗景金数
百两，私遗旧人，景知而不责。子廷义、廷睿、廷训。